Gazdele au marcat primele la Craiova, în minutul 30, atunci când Bancu a centrat de pe partea stângă, iar Alexandru Mitriţă a fost omul potrivit la locul potrivit catapultând balonul în plasă. În startul reprizei secunde tot Mitriţă a ratat o şansă uriaşă, în minutul 47, trimiţând puţin pe lângă poartă la o greşeală a defensivei giuleştene. După numai două minute Hromada a egalat, înscriind primul său gol pentru Rapid, din faţa porţii, la pasa lui Ermal Krasniqi.
În minutul 85, giuleștenilor le-a fost refuzat un penalty clar la faultul lui Maldonado asupra lui Oaidă.
"Rămânem cu un gust amar. Am venit aici pentru a câștiga. Am răspuns bine. Și ei au mijlocași buni, schimbă foarte des pozițiile. La prima șansă, ne-au dat gol. Până atunci nu au făcut nimic. M-am uitat la faza penalty-ului. Trebuie să ne spună care sunt argumentele pentru care nu e. Să spună ei. Vorbim de cine era la VAR. Cum e posibil să nu fie penalty? Ne lăsăm de fotbal dacă nu e. Oricum, mergem înainte. Dar nu e posibil așa ceva!
Hasani are nevoie de sprijin acum. Nu pot să spun că m-a dezamăgit. Păcat că a avut această ocazie și nu a marcat. Hromada a făcut un meci bun, la fel și Oaidă. Vom vedea ce facem în derby. Nu dăm primul "11" în presă. Vedem. Bădescu s-a descurcat și el bine. Mă bucur pentru el. A confirmat și azi că e un jucător bun.
Noi avem meciuri grele. Vom vedea cu FCSB. Trebuie să câștigăm pentru că așa se micșorează diferența. Se poate întâmpla orice. Ne vom prezenta bine.", a declarat Cristiano Bergodi, la finalul meciului.